I en uge har Jonas Vingegaard ræset rundt i Critérium du Dauphiné – og med stor succes. For danskeren sejrede i sit sidste optaktsløb inden Tour de France-starten 1. juli i Bilbao. Men hvad skal Vingegaard lave i ugerne op til begyndelsen på titelforsvaret? Dét har Team Jumbo-Visma-lejren gjort os lidt klogere på. Efter Critérium du Dauphiné tog Vingegaard direkte afsted til den franske by Tignes, der ligger i Alperne. I bjergene dér gør han sig de sidste træningsmæssige forberedelser inden Tour de France For en del ryttere gælder det, at de ikke ser meget til deres nærmeste under denne travle periode, så efter træningslejren i Tignes skal Vingegaard hjem og være sammen med sin familie. Familietiden er sidste og vigtige trin, inden turen går mod Tour de France-starten i Bilbao. De sidste forberedelser i vente Jonas Vingegaard udtalte efter lørdagens sejr på Col de la Croix de Fer, at han mangler det sidste for at nå topformen. Dét pointerede han også efter søndagens samlede sejr i Critérium du Dauphiné. - Jeg er glad for måden, jeg har vundet løbet på, og jeg føler mig i god form før Touren. Nu begynder de sidste forberedelser. Der er stadig lige nogle småting, der kan justeres en smule. Justeringerne kommer så til at foregå med træning over de næste uger. - Vi er i opbygningen, og planen var ikke at toppe formen endnu – først om nogle få uger, fortæller Jumbo-Visma-sportsdirektør Grischa Niermann efter sejren i Critérium du Dauphiné. - Vi skal på højdetræningslejr, og de første dage står på restituering. Vi vil køre rekognoscering af Col de la Loze-etapen, som er tæt på, og så vil vi træne lidt mere og gøre de sidste forberedelser. Med "Col de la Loze-etapen" refererer sportsdirektøren til 17. etape i årets Tour de France. Her hedder målbyen Courchevel, hvor rytterne forinden har været over mægtige Col de la Loze, der på sine 28,1 kilometer stiger med 6 procent i gennemsnit. "Han er næsten, hvor han skal være" TV 2 Sports cykelekspert Emil Vinjebo ser også frem til, at Vingegaard skal gøre sig de sidste forberedelser. - Han skal til Tignes og fortsætte arbejdet. Han skal ikke stresse over det. Han er næsten, hvor han skal være. Han skal fortsætte den lange træningsblok, som begyndte inden Critérium du Dauphiné. - Det er vigtigt, at han er klar fra start, og man skal holde sin træning. Når Tour de France begynder 1. juli, er det med mindre stigninger på menuen de første dage. Det franske etapeløb slutter 23. juli i Paris. Hele løbet kan følges på TV 2 og TV 2 Play.

Opsummering:
Jonas Vingegaard vandt søndag Critérium du Dauphiné efter otte etaper, men danskeren kommer til at knokle videre på cyklen inden Tour de France.